R1 miljoen nodig om baba se lewe te redAshley en Liané (Foto verskaf deur BackaBuddy) Ongeveer R1 miljoen is nodig om die agt maande oue Liané Roux van Secunda in Mpumalanga se lewe te red. Sedert die begin van haar lewe het Liané al met verskeie gesondheidskwale gesukkel omdat sy met drie aangebore hartsdefekte gebore is. Haar ouers, Quintin Roux (36) en Ashley (26), was bekommerd toe Liané op vier maande oud tekens van ŉ koors getoon het. Sy het gesukkel om asem te haal en sy was deurgaans moeg. Hulle het haar na ŉ plaaslike hospitaal geneem waar sy aanvanklik met ŉ graad 5 sistoliese hartgeruis gediagnoseer is. Liané (Foto verskaf deur BackaBuddy) ŉ Week later, ná sy deur ŉ hartspesialis by die Steve Biko-hospitaal ondersoek is, het die gesin gehoor dat Liané se toestand veel erger is. Sy het drie aangebore hartskwale: Ventrikulêre septale defek (VSD), dubbel-uitgang regter ventrikel (DORV) en kruising van die groot slagare (TGA). As gevolg van haar toestand, staan Liané ŉ groot kans om respiratoriese infeksies op te doen en uiteindelik hartversaking. Ná ŉ vergadering met die Maboneng- hart-en-long-instituut in Johannesburg, die enigste hospitaal wat bereid is om die operasie uit te voer, het die gesin besef dat hulle tussen R800 000 en R1 miljoen gaan moet opdok om hul dogtertjie se lewe te red. Hulle doen nou ŉ beroep op die publiek om hulle in dié tyd te ondersteun en het ŉ skarefinansieringsveldtog op BackaBuddy van stapel gestuur om vir die operasie te kan betaal. Hulle het nie ŉ mediese fonds nie. Liané (Foto verskaf deur BackaBuddy) Die egpaar is dankbaar vir die ondersteuners wat reeds goedhartig ŉ bedrag van R94 000 ingesamel het. Die Roux-gesin “tel die dae” totdat Lianá uiteindelik haar eerste moeilike hoofstuk agter haar kan plaas. “Woorde kan nie beskryf hoe bang of hartseer mens is wanneer jy die woorde ‘hartversaking’ hoor nie. Ons het ŉ finansiële berg om te klim en dit is ŉ resies teen tyd om die lewe van ons klein engel te red. Ons kan nie meer dankie sê vir die gemeenskap wat reeds uitgereik het om ons te help om Liané se hart gesond te maak nie,” sê Quintin.